নিজস্ব প্রতিবেদন: ডেঙ্গিকে প্রাকৃতিক বিপর্যয় আখ্যা দিলেন কলকাতা পুরসভার মেয়র শোভন চট্টোপাধ্যায়। তাঁর দাবি, ডেঙ্গি প্রতিরোধে সবরকম পদক্ষেপ করেছে পুরসভা। অজানা জ্বর ও ডেঙ্গিকে এক করে দিয়েছে সংবাদমাধ্যমের একাংশ।  ডেঙ্গি নিয়ে সাফাই দিলেন কলকাতা পুরসভার মেয়র। তিনি বলেন, ''ডেঙ্গি প্রাকৃতিক বিপর্যয়। পুরসভার কয়েক হাজার কর্মী কাজ করছেন। ১৪৪টি ওয়ার্ডে স্বাস্থ্যকেন্দ্র রয়েছে। প্রতিটি কেন্দ্রে ডাক্তার ও নার্স আছেন। দিনে দিনে ডেঙ্গির চরিত্র বদলাচ্ছে।'' ডেঙ্গি নিয়ে পুরসভার ব্যর্থতার দায় সংবাদমাধ্যমের উপরে চাপিয়েছেন শোভন চট্টোপাধ্যায়। তাঁর কথায়,''মিডিয়ার কাজ মানুষের কাছে সত্যিটা তুলে ধরা। কিন্তু উদ্দেশ্যপ্রণোদিতভাবে সংবাদ করলে অসুবিধা হয়। সংবাদমাধ্যমের চোখে ডেঙ্গি ও অজানা জ্বর একে অপরের পরিপূরক হয়ে উঠেছে।''